昨日極暑今日極寒
作者：張孝祥
朝代：宋

paragraphs: 昨日火流金，今日風折膠。
昨著綀布衣，今衣弊縕袍。
赤帝與玄冥，凜凜隔一宵。
聊將擁爐適，換此揮箑勞。
冰炭欲盈懷，炎凉不崇朝。
幻生過隙駒，是身九牛毛。
等是一寒暑，胡爲自詼嘲。
萬法從心生，心靜境亦消。
悟此本來無，絺綌同狐貂。
還當隠吾几，試聽萬竅號。